Σαλάτα με αλμύρα, γαύρο μαρινάτο και βινεγκρέτ ντομάτας
Σαλάτα που μοσχοβολά ελληνικό καλοκαίρι χάρη στην αλμύρα και το γαύρο.
1 κιλό αλμύρα, καθαρισμένη από τα κοτσάνια και πλυμένη, 40-45 φιλέτα γαύρου μαρινάτου (στα ψυγεία των σούπερ μάρκετ, στο τμήμα με τα αλίπαστα), 200 γρ. ώριμες ντομάτες, 1 σκελίδα σκόρδου, 100 ml ελαιόλαδο, 1½ κουτ. σούπας ξίδι από κόκκινο κρασί, αλάτι, φρεσκοτριμμένο πιπέρι
Για τη σαλάτα με αλμύρα, γαύρο μαρινάτο και βινεγκρέτ ντομάτας, κόβουμε τις ντομάτες στη μέση, τις στύβουμε με το χέρι, τινάζοντάς τες για να φύγουν τα σπόρια, και τις βάζουμε στο μπλέντερ μαζί με το σκόρδο.Πολτοποιούμε τα υλικά και τα περνάμε από λεπτή σήτα, πιέζοντας καλά για να απομακρύνουμε τυχόν σπόρια και τις φλούδες. Προσθέτουμε το ελαιόλαδο, το ξίδι, αλάτι, πιπέρι και ανακατεύουμε.Βράζουμε άφθονο αλατισμένο νερό σε μια μεγάλη κατσαρόλα και, όταν κοχλάσει, ρίχνουμε την αλμύρα. Βράζουμε για 2-4 λεπτά ή μέχρι να μαλακώσει ελαφρά, αλλά να παραμείνει τραγανή.Στραγγίζουμε και αφήνουμε να στεγνώσει σε καθαρή πετσέτα κουζίνας, για να απομακρύνουμε όσο το δυνατόν περισσότερο νερό.Tη βάζουμε σε ένα μεγάλο μπολ, περιχύνουμε με τη βινεγκρέτ ντομάτας και ανακατεύουμε απαλά.Βάζουμε την αλμύρα με τη σάλτσα σε μια μεγάλη σαλατιέρα και γαρνίρουμε με τα φιλετάκια γαύρου. Σερβίρουμε αμέσως.
Γαύρος,Ντομάτα,Χόρτα , Μυρωδικά